ddrg/super_eurlex huggingface dataset:
Virallinen lehti nro C 292 , 21/09/1998 s. 0166



B4-0763, 0775, 0780, 0781 ja 0783/98 Päätöslauselma juutalaisten joukkotuhon uhrien omaisuuden palauttamisesta Euroopan parlamentti, joka A. ottaa huomioon, että ennen toista maailmansotaa ja sen aikana natsihallituksen harjoittama politiikka tähtäsi juutalaisten hävittämiseen Euroopasta ja «lopulliseen ratkaisuun», jonka johdosta miljoonat juutalaiset saivat surmansa, B. ottaa huomioon, että natsien ryöstämää joukkotuhon uhrien omaisuutta ei ole koskaan palautettu heidän perillisilleen, C. ottaa huomioon, että natsit ovat säilyttäneet juutalaisilta Euroopassa ryöstetyn omaisuuden sotasaaliina ja sijoittaneet sitä pankkeihin, ennen kaikkea Sveitsiin, mutta myös muihin EU:n sisäisiin ja ulkopuolisiin maihin, D. ottaa huomioon, että vasta äskettäin tuli esiin uutta tietoa, jonka mukaan tietyt pankit ovat ottaneet vastaan näitä talletuksia ja pitäneet niitä yli 50 vuotta, kuten voidaan päätellä Bergierin johtaman itsenäisten asiantuntijoiden komitean 25. toukokuuta 1998 laatimasta selonteosta ja Eizenstatin 2. kesäkuuta 1998 laatimasta selvityksestä; Euroopan parlamentti, joka 1. Pyytää neuvostoa ja komissiota painostamaan kyseisiä hallituksia paljastamaan omaisuuden ja palauttamaan sen alkuperäisille omistajille tai heidän perillisilleen miljoonien uhrien muiston ja kaikkein keskeisimpien ihmisoikeuksien kunnioittamiseksi; 2. Kehottaa puhemiestään välittämään tämän päätöslauselman komissiolle, neuvostolle, Sveitsin valaliiton hallitukselle ja parlamentille sekä Israelin hallitukselle, knessetille ja juutalaisia edustaville järjestöille kaikkialla maailmassa.
Virallinen lehti nro C 210 , 06/07/1998 s. 0210



B4-0636, 0646 ja 0651/98 Päätöslauselma Tsadista Euroopan parlamentti, joka - ottaa huomioon aikaisemmat päätöslauselmansa Tsadin tilanteesta, A. ottaa huomioon vakavat ihmisoikeuksien loukkaukset Tsadissa lokakuusta 1997 lähtien, jotka huipentuivat 100 aseettoman siviilin joukkomurhaan Logonen alueella maaliskuussa 1998, sekä Tsadin turvallisuusjoukkojen harjoittamat teloitukset, mielivaltaiset pidätykset ja kidutuksen, jotka Amnesty International ja Tsadin ihmisoikeusjärjestöt ovat tuominneet, B. ottaa huomioon, että oppositiota edustava parlamentin jäsen Ngarledji Yorongar pidätettiin 2. kesäkuuta 1998 kunnianloukkauksesta syytettynä, C. on syvästi huolissaan kahden journalistin, Koumbo Syngan ja Polycarbe Togamessin äskettäin tapahtuneesta pidättämisestä, D. ottaa huomioon, että parlamentin jäsen Ngarledji Yorongar on arvostellut ankarasti Tsadin ja Kamerunin öljyntuotanto- ja öljyputkihanketta, jota johtaa kansainvälinen yhtymä ja joka odottaa Maailmanpankin hyväksymistä, mikä puolestaan riippuu ympäristövaikutusten arvioinnin valmistumisesta ennen syksyä, E. ottaa huomioon, että kansainvälinen yhtymä on ilmoittanut julkisesti, että se ei käynnistä hanketta ilman Maailmanpankin tukea, F. toteaa, että hankkeen kohdealueen paikallisyhteisöt ovat jatkuvan poliittisen epävakauden ja ihmisoikeuksien loukkausten vuoksi haavoittuvia; toteaa myös, että Doban alue on maan elintarviketuotannon kannalta merkittävä alue; 1. Kehottaa neuvostoa, komissiota ja jäsenvaltioita painostamaan Tsadin hallitusta kunnioittamaan ihmisoikeuksia ja oikeusvaltion periaatteita kaikkialla maassa ja välittömästi lopettamaan sotilaalliset toimet maan eteläosassa; 2. Vaatii Ngarledji Yorongarin välitöntä vapauttamista ja kehottaa Tsadin hallitusta kunnioittamaan demokraattista keskustelua maan tilanteesta sekä Doban alueen suunnitellusta öljyhankkeesta; 3. Kehottaa Tsadin hallitusta ja kansainvälistä yhtymää käynnistämään hankkeen vain siinä tapauksessa, että Maailmanpankin arvio on myönteinen, ja takaamaan mm. seuraavat toimet: - öljyntuotantohanketta koskevien tietojen julkistamisen tehostaminen; - alkuperäiskansojen suojeleminen ja riittävän korvauksen maksaminen asuinpaikoiltaan siirtymään joutuvalle väestölle ihmisoikeuksia ehdottomasti kunnioittaen; - tiukimmat mahdolliset ympäristönsuojelumääräykset, mukaan lukien öljyvuotojen estäminen, öljyputken linjaus, ilmanlaatu, tautien valvonta ja onnettomuuksien ehkäiseminen; - hankkeesta saatavien tulojen riittävä investoiminen paikalliseen talouteen; 4. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Tsadin ja Kamerunin hallituksille ja parlamentille sekä Maailmanpankille.
Virallinen lehti nro C 138 , 04/05/1998 s. 0175



B4-0409, 0411, 0412 ja 0420/98 Päätöslauselma Italian kansalaisen Dino Frisullon pidättämisestä ja vangitsemisesta Turkissa Euroopan parlamentti, joka - ottaa huomioon aiemmat Turkin ihmisoikeustilanteesta antamansa päätöslauselmat, A. ottaa huomioon, että Italian kansalainen Dino Frisullo pidätettiin 21. maaliskuuta 1998 Diyarbakirissa, koska hän osallistui kurdien uudenvuoden juhlaan («Newroz») ja mielenosoitukseen kurdiväestön perusoikeuksien puolesta, B. katsoo, että syyte «väkivaltaan yllyttämisestä» ei ole oikeutettu Dino Frisullon käytöksen perusteella, johon liittyi perusvapauksia olevien kokoontumis- ja sananvapauden harjoittaminen, C. ottaa huomioon, että «Newroz»-juhlallisuuksissa oli mukana lukuisia yhteisön asukkaita, mukaan lukien monia parlamentin jäseniä ja Euroopan unionissa vaikuttavia poliitikkoja, D. pahoittelee Turkin poliisin käyttäytymistä, sillä juhlien aikana poliisi pidätti valikoimatta monia ihmisiä, ja monissa tapauksissa se oli ensin mielivaltaisesti hyökännyt ihmisten kimppuun, E. ottaa huomioon Italian hallituksen diplomatian välityksellä suorittamat toimet kyseisen Italian kansalaisen saamiseksi vapaaksi välittömästi, F. muistuttaa Turkin viranomaisia niitä koskevista sitoumuksista, koska Turkki on allekirjoittanut eurooppalaisia ja kansainvälisiä ihmisoikeusyleissopimuksia; 1. Pyytää Turkin viranomaisia välittömästi vapauttamaan Italian kansalaisen Dino Frisullon ja antaa näin tukensa Italian hallituksen muotoilemalle pyynnölle; 2. Pahoittelee painokkaasti Turkin turvallisuusjoukkojen toimia «Newrozin» rauhanomaisten juhlallisuuksien aikana; 3. Pyytää Turkin hallitusta kunnioittamaan perusihmisoikeuksia, niin kuin Turkin allekirjoittamissa kansainvälisissä yleissopimuksissa määrätään, ja takaamaan erityisesti mielipiteen- ja sananvapauden; 4. Vahvistaa, että ihmisoikeuksien täydellinen kunnioittaminen on ehdoton edellytys Euroopan unionin ja Turkin välisen yhteistyön syventämiseksi; 5. Kehottaa puhemiestään välittämään tämän päätöslauselman neuvostolle, komissiolle ja Italian hallitukselle ja parlamentille sekä Turkin hallitukselle ja parlamentille.
Virallinen lehti nro C 104 , 06/04/1998 s. 0235



B4-0369 ja 0374/98 Päätöslauselma Nicaraguan ulkoisesta velasta Euroopan parlamentti, joka A. ottaa huomioon, että Nicaraguan velkaa käsittelevän neuvoa-antavan ryhmän kokous pidetään ensi huhtikuussa Genevessä, B. ottaa huomioon, että Nicaraguan velka henkeä kohden on maailman korkein ja että ajanjaksolla 1990 - 1995 kehitysyhteistyöavusta 38 % on käytetty maksamaan ulkoista velkaa, joka on kolme kertaa suurempi kuin maan kokonaisviennin arvo, C. ottaa huomioon, että kansainvälinen apu on laskenut alle puoleen, D. ottaa huomioon, että kansainvälistä yhteistyötä ei käytetä riittävällä tavalla hyödyksi, koska ulkoinen velka on suurin kehityksen este; Euroopan parlamentti, joka 1. Vaatii Nicaraguan neuvoa-antavan ryhmän jäseninä olevia hallituksia ja instituutioita lisäämään maahaan suuntautuvaa kansainvälistä yhteistyötä ja suuntaamaan sen ensisijassa tuotannon jälleenaktivointiin tähtääviin ohjelmiin ja hankkeisiin sekä investointeihin sosiaaliseen infrastruktuuriin; 2. Pyytää, että näissä ohjelmissa annetaan aktiivinen osuus tuotannollisille yksiköille ja kansalaisyhteiskunnan järjestöille; 3. Pyytää harkitsemaan Nicaraguan liittämistä HIPC-aloitteeseen, joka koskee voimakkaasti velkaantuneita köyhiä maita; 4. Kehottaa puhemiestään välittämään tämän päätöslauselman neuvostolle, komissiolle, Nicaraguan hallitukselle ja edustajainhuoneelle sekä neuvoa-antavan ryhmän jäseninä oleville hallituksille ja instituutioille.
Virallinen lehti nro C 371 , 08/12/1997 s. 0260



B4-0979, 0993, 0994, 0995, 0996, 0997 ja 0998/97 Päätöslauselma audiovisuaalisen alan takuurahastosta Euroopan parlamentti, joka - ottaa huomioon ehdotuksen neuvoston päätökseksi Euroopan elokuva- ja televisiotuotannon edistämisen takuurahaston perustamisesta ((EYVL C 41, 13.2.1996, s. 8)), - ottaa huomioon 22. lokakuuta 1996 antamansa lausunnon ((EYVL C 347, 18.11.1996, s. 33)), jossa parlamentti hyväksyi mainitun ehdotuksen suurella enemmistöllä ja ehdotti viiden vuoden koevaihetta, A. katsoo, että jakelukanavien määrän lisääntyminen johtaa ohjelmatarpeen lisääntymiseen, B. ottaa huomioon, että Euroopan unionin ja Yhdysvaltojen (elokuva-, televisio- ja videoalan) kulttuuriteosten kaupan alijäämä kasvoi 6,3 miljardiin dollariin vuonna 1995, kun se vuonna 1988 oli 2,1 miljardia dollaria, C. toteaa, että Media- ja Eurimages-ohjelmien kaltaiset eurooppalaiset välineet ovat edistäneet elokuvatuotannon tiettyjen osa-alueiden kehittymistä koko Euroopassa, D. katsoo kuitenkin, että markkinoiden muuttuessa on nopeasti määrättävä keinoista, joilla taataan vahvan ja kilpailukykyisen eurooppalaisen audiovisuaalisen alan säilyminen, joka toimii jatkossakin Euroopan eri kulttuurien ilmaisukanavana ja levittää kulttuuritarjontaa kansalaisille, E. korostaa, että rahoituslaitosten saaminen mukaan elokuvateollisuuden ja audiovisuaalisten ohjelmien rahoitukseen on keskeisen tärkeä osatekijä audiovisuaalisen tuotannon lisäämisessä ja eurooppalaisen elokuvateollisuuden uudistamisessa, F. ottaa huomioon, että takuurahaston perustaminen on kulttuuriministerien seuraavan, 24. marraskuuta 1997 pidettävän neuvoston kokouksen asialistalla; 1. Toistaa tukensa eurooppalaisen takuurahaston perustamiselle, jonka tarkoituksena on pienentää yksityisen sektorin rahoittajien riskejä ja kannustaa kyseisiä rahoittajia lisäämään audiovisuaalisen alan sijoituksiaan; 2. Katsoo, että nopeasti laajeneva audiovisuaalinen ala on tulevaisuuden kulttuuri- ja kaupallinen ala, jolla on huomattavat mahdollisuudet luoda ammattitaitoa vaativia työpaikkoja, minkä vuoksi on tärkeää kannustaa sijoittamista tuotantosektoriin; 3. Valittaa sitä, että huolimatta edellä mainitusta puoltavasta lausunnosta, jonka parlamentti antoi 22. lokakuuta 1996, neuvosto ei vieläkään ole päässyt asiassa sopimukseen; 4. Pyytää näin ollen painokkaasti, että Euroopan unionin viidentoista jäsenvaltion kulttuuriministerit sopivat 24. marraskuuta 1997 poliittisella tasolla tämänkaltaisen takuurahaston perustamisesta, jota audiovisuaalinen teollisuus ja rahoitusala malttamattomasti odottavat; 5. Kehottaa puhemiestään välittämään tämän päätöslauselman komissiolle ja neuvostolle.
Virallinen lehti nro C 371 , 08/12/1997 s. 0212



B4-0936 ja 0967/97 Päätöslauselma Malesiassa ilman oikeudenkäyntiä tapahtuneista vangitsemisista Euroopan parlamentti, joka A. ottaa huomioon Malesian sisäistä turvallisuutta koskevan lain, jossa annetaan maan hallitukselle valtuudet määrätä vangittaviksi ilman syytettä tai oikeudenkäyntiä määräämättömäksi ajaksi henkilöt, joiden epäillään uhkaavan kansallista turvallisuutta, B. ottaa huomioon kansainvälisten järjestöjen raportit, joissa todetaan, että yli 200 ihmistä on vangittuina sisäistä turvallisuutta koskevan asetuksen nojalla ja että marraskuun alun jälkeen on tehty 10 uutta pidätystä, C. katsoo, että sisäistä turvallisuutta koskevan lain lisäksi Malesian perustuslain 149 artiklan pohjalta on säädetty muita lakeja, joita käyttämällä viranomaiset ovat vanginneet tuhansia malesialaisia ilman, että väitetyistä rikoksista on pidetty oikeudenkäyntiä, D. katsoo, että 26. lokakuuta 1997 Perakiin kokoontui 36 malesialaista järjestöä, jotka pyysivät hallitustaan kumoamaan sisäistä turvallisuutta koskevan lain sekä kaikki muut ilman oikeudenkäyntiä tapahtuvan vangitsemisen sallivat lait ja vetosivat vankien tasapuolisen ja avoimen kohtelun puolesta, E. katsoo, että oikeus olla tulematta vangituksi ilman tasapuolista ja julkista oikeudenkäyntiä on olennainen ja perustavaa laatua oleva ihmisoikeus; Euroopan parlamentti, joka 1. Valittaa, että Malesian hallituksella on sisäistä turvallisuutta koskevan lain nojalla oikeus pitää ihmisiä vangittuina ilman syytteitä; 2. Vetoaa Malesian viranomaisiin, että he muuttaisivat Malesian perustuslakia ja säätäisivät lakeja, jotka takaavat tasapuolisen ja julkisen oikeudenkäynnin kaikille vangittuina oleville; 3. Kehottaa Euroopan unionia ja sen jäsenvaltioita painostamaan Malesian hallitusta, jotta se kunnioittaisi ihmisoikeuksia ja tarkistaisi sisäistä turvallisuutta koskevaa lakia; 4. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille ja Malesian hallitukselle.
Virallinen lehti nro C 304 , 06/10/1997 s. 0143



B4-0754, 0771 ja 0797/97 Päätöslauselma kenraali Augusto Pinochetin diktatuurin aikana kadonneita espanjalaisia ja tämän diktatuurin espanjalaisia uhreja koskevasta oikeudenkäynnistä Euroopan parlamentti, joka - ottaa huomioon aikaisemmat päätöslauselmansa demokratian ja ihmisoikeuksien puolustamisesta kenraali Pinochetin diktatuurin aikana Chilessä, - ottaa huomioon 18. marraskuuta 1993 ((EYVL C 329, 6.12.1993, s. 278)) ja 20. heinäkuuta 1996 ((EYVL C 198, 8.7.1996, s. 209)) antamansa päätöslauselmat, jotka molemmat liittyvät kansainvälisen virkamiehen Carmelo Sorian, jonka tunnistetut ja yhä rankaisematta olevat DINAn agentit murhasivat, tapaukseen, A. katsoo, että ihmisoikeuksien puolustaminen on sen aatemaailman perusosa, B. muistuttaa, että Chilen korkein oikeus julisti DINAn rikollisjärjestöksi kansainvälisen humanitaarisen oikeuden perusteella, C. toteaa, että itse saneleman lakinsa mukaisesti kenraali Pinochet on yhä Chilen maavoimien ylipäällikkö, ja ottaa huomioon kiihotuksen, jota kyseinen kenraali harjoittaa säännöllisesti demokraattisia siviilielimiä vastaan, D. ottaa huomioon demokratialausekkeen, jonka Euroopan unionin kolmansien maiden kanssa solmimat sopimukset sisältävät, E. kiinnittää huomiota Espanjan syyttäjien liiton tekemään valitukseen ihmisoikeuksia vastaan tehdyistä rikoksista vuosina 1973 - 1990 Chilessä tai sen ulkopuolella kenraali Pinochetin käskyvallan alla olleiden ihmisten toimesta, F. on tietoinen siitä, että kyseisen valitus on hyväksytty käsiteltäväksi Espanjan oikeuslaitoksen tuomioistuimessa nro 6; 1. Vahvistaa, että ihmisiä vastaan tehdyt systemaattiset ja suunnitellut rikokset ja ihmisoikeuksien vakavat ja systemaattiset loukkaukset samoin kuin DINAn kaltaisten rikollisten järjestöjen toimet eivät koskaan vanhene eikä niiden osalta myönnetä armahduksia, koska valtiot ovat velvollisia tuomitsemaan rikolliset milloin ja missä tahansa; 2. Ilmaisee solidaarisuutensa uhrien omaisille ja kannustaa tuomari García Castellónia jatkamaan työtään tässä tapauksessa; 3. Pitää myönteisenä Yhdysvaltojen poliittisten ja oikeudellisten viranomaisten antamaa tukea tapauksesta vastuussa olevalle tuomarille; 4. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille sekä Chilen parlamentille, senaatille ja hallitukselle.
Virallinen lehti nro C 167 , 02/06/1997 s. 0158



B4-0363, 0414 ja 0421/97 Päätöslauselma sosiaalisin perustein tehtävistä merkinnöistä Euroopan parlamentti, joka - ottaa huomioon 14. joulukuuta 1995 antamansa päätöslauselman pakkotyöstä ja sosiaalilausekkeesta ((EYVL C 17, 22.1.1996, s. 201)), - ottaa huomioon talous- ja sosiaalikomitean lausunnon aloitteesta eurooppalaiseksi «fair trade» -merkinnäksi (CES 538/96, 24.4.1996) ja siihen sisältyvän suosituksen luoda erillinen budjettikohta sertifiointijärjestöjen työn tukemista varten, - ottaa huomioon komission tiedonannon neuvostolle kauppajärjestelmän ja kauppajärjestelmän ja kansainvälisesti tunnettujen työnormien välisestä suhteesta (KOM(96)0402), A. ottaa huomioon, että useissa maailman maissa erityisesti naisten työolot ovat epäinhimilliset ja että miljoonia lapsia käytetään hyväksi ja pakotetaan orjiksi, B. ottaa huomioon «Puhtaat vaatteet» -kampanjan, joka eurooppalaisten kansalaisjärjestöjen aloitteesta on parhaillaan käynnissä useissa unionin maissa, C. ottaa huomioon, että kampanjan tarkoituksena on erityisesti se, että merkkivaatteiden valmistajat ja jakeluporras velvoitetaan kunnioittamaan työntekijöiden oikeuksia ja allekirjoittamaan riippumattoman elimen valvomat menettelytapasäännöt, D. ottaa huomioon Rugmark-säätiön pyrkimykset myötävaikuttaa Intiassa ja Nepalissa lapsityövoiman riiston lopettamiseen mattoteollisuudessa sertifiointijärjestelmänsä kautta, joka perustuu työnormien valvontaan; 1. Katsoo, että pakkotyö sekä naisten ja lasten työn väärinkäyttö loukkaavat ihmisoikeuksia; 2. Pitää myönteisenä «Puhtaat vaatteet» - ja «Rugmark»-kampanjan alkuun panneiden kansalaisjärjestöjen aloitetta ja muita oikeudenmukaista kauppaa koskevia aloitteita ja antaa niille tukensa; 3. Pyytää siksi komissiota tukemaan aktiivisesti näitä kansalaisjärjestöjä ja myöntämään niille avustuksen, jotta ne voivat laajentaa toimintaansa; 4. Pyytää komissiota laatimaan direktiivin tekstiilituotteisiin sekä kenkiin ja mattoihin tehtävistä merkinnöistä, joista käy ilmi työntekijöiden oikeuksien kunnioittaminen; 5. Kehottaa komissiota esittämään mahdollisimman pian konkreettisia ehdotuksia siitä, miten voidaan määräaikaan vuoden 1998 alkuun mennessä toteuttaa yhteisen tullietuusjärjestelmän sisältämä mahdollisuus myöntää ylimääräisiä tullietuuksia niille maille, jotka noudattavat perustana olevia ILO:n yleissopimuksia (esim. lapsityövoimaa vastaan); 6. Pyytää lisäksi, että Euroopan unioni ja sen jäsenvaltiot jatkavat pyrkimyksiään sosiaalilausekkeen käyttöön ottamiseksi WTO:n tasolla; 7. Kehottaa puhemiestään välittämään tämän päätöslauselman neuvostolle, komissiolle sekä ILO:n ja WTO:n pääsihteerille.
B4-0388, 0428 ja 0436/97

Päätöslauselma Indonesiasta

Euroopan parlamentti, joka

- ottaa huomioon aikaisemmat Indonesiaa koskevat päätöslauselmansa,

A. viittaa siihen, että Indonesian viranomaiset edelleen vakavasti rajoittavat kansalaisvapauksia ja loukkaavat ihmisoikeuksia sekä Indonesiassa että miehitetyssä Itä-Timorissa, kuten YK:n ihmisoikeuskomission Genevessä pidetyssä 53. kokouksessa annetussa päätöslauselmassa todetaan,

B. ottaa huomioon, että vain kolme puoluetta, jotka kaikki ovat hallitusmyönteisiä, saa osallistua parlamenttivaaleihin, jotka on tarkoitus pitää 29. toukokuuta 1997,

C. on syvästi huolestunut indonesialaisten tuomioistuinten langettamista ankarista rangaistuksista niille, jotka ovat rauhanomaisesti arvostelleet hallitusta, sekä tiukasti valvottua vaalikampanjaa vastaan protestoineiden monien opiskelijoiden pidätyksistä,

D. ottaa huomioon, että Indonesian hallitus on vastustanut vaalien puolueetonta tarkkailua,

E. huomauttaa, että Indonesian hallitus ei ole vielä ratifioinut kansainvälistä sopimusta kansalaisten oikeuksista ja poliittisista oikeuksista eikä kidutuksen ja muun julman, epäinhimillisen ja halventavan kohtelun tai rankaisun kieltävää sopimusta,

1. Vakuuttaa uudelleen solidaarisuuttaan Indonesian demokraattisen liikkeen pyrkimyksiä ja tavoitteita kohtaan sen taistellessa oikeudenmukaisen, demokraattisen ja moniarvoisen yhteiskunnan puolesta;

2. Tuomitsee oppositiojohtajille, ammattiliittojen jäsenille ja muille hallituksen arvostelijoille langetetut ankarat tuomiot ja pyytää Indonesian viranomaisia vapauttamaan kaikki poliittiset vangit, mahdollistamaan kansainvälisten humanitaaristen järjestöjen pääsyn vankien luo, kunnioittamaan ihmisoikeuksia ja perusvapauksia sekä kumoamaan lait, joiden perusteella rauhanomaisesti toimivia poliittisia aktivisteja voidaan vangita;

3. Toistaa vaatimuksensa, että Indonesian hallituksen on lopetettava kidutukset ja teloitukset;

4. Pyytää Indonesian viranomaisia hyväksymään tulevien vaalien puolueettoman tarkkailun;

5. Vaatii, että neuvosto ja komissio ilmaisevat huolestuneisuutensa ihmisoikeustilanteesta Indonesiassa yleensä ja oppositiojohtajien vaientamisesta ja epädemokraattisesta vaalimenettelystä erityisesti;

6. Kehottaa komissiota pysymään kannassa, että ASEAN-maiden kanssa käytävien kauppasuhteiden edellytyksenä on oltava ihmisoikeuksien kunnioittaminen, ja pitämään kiinni siitä, että näistä kahdesta asiasta ei voida keskustella erikseen;

7. Toistaa vaatimuksensa, että Euroopan unionin jäsenvaltioiden on lakkautettava kaikki sotilaallinen apu ja aseiden myynti Indonesialle;

8. Kehottaa puhemiestään välittämään tämän päätöslauselman neuvostolle, komissiolle, Indonesian hallitukselle, Yhdistyneiden kansakuntien pääsihteerille ja YK:n ihmisoikeuskomissaarille.
Päätöslauselma Mosambikin tulvista



Virallinen lehti nro C 115 , 14/04/1997 s. 0177



B4-0205/97 Päätöslauselma Mosambikin tulvista Euroopan parlamentti, joka A. ottaa huomioon tulvat, jotka ovat aiheuttaneet viime aikoina tuhoa Mosambikissa, B. katsoo, että tulvat ovat vaatineet 78 uhria ja tehneet kodittomiksi 400 000 henkeä, joista 25 000 on etsinyt turvaa Malawista, Sambiasta ja Zimbabwesta, C. katsoo, että noin 70 000 hehtaaria viljelymaata tuhoutui, mikä pahentaa edelleen väestön elintarvikeongelmia, D. katsoo, että tuhoutuneet koulut, terveysasemat, sillat ja vesihuoltopisteet on rakennettava nopeasti uudelleen, E. ottaa huomioon paikallisten viranomaisten pelon, että tulvat aiheuttavat tartuntatautien, kuten koleran ja malarian puhkeamisen, F. ottaa huomioon Mosambikin hallituksen erityisvetoomuksen, jonka mukaan apua tarvitaan noin 30 miljoonaa dollaria; Euroopan parlamentti, joka 1. Ilmaisee uhreja ja heidän perheitään kohtaan tuntemansa surun ja myötätunnon; 2. Pyytää komissiota myöntämään hätäapua väestön kokemien kärsimysten ja vahinkojen lievittämiseksi; 3. Kehottaa puhemiestään välittämään tämän päätöslauselman komissiolle ja Mosambikin hallitukselle.
Virallinen lehti nro C 085 , 17/03/1997 s. 0142



B4-0082, 0093, 0105, 0113, 0126 ja 0138/97 Päätöslauselma Albanian tilanteesta Euroopan parlamentti, joka - ottaa huomioon Albanian tilanteesta aiemmin antamansa päätöslauselmat, A. panee hyvin huolestuneena merkille, että niin sanottujen pyramidisijoitusjärjestelmien luhistumisen tuloksena Albaniassa on meneillään syvä rahoitus- ja talouskriisi, B. panee merkille, että näiden sijoitusrahastojen luhistuminen merkitsee henkilökohtaista katastrofia suurelle osalle Albanian väestöstä, C. panee merkille, että presidentti Sali Berishan ja hallituksen epätyydyttävä reaktio näiden ihmisten kohtaloon on aiheuttanut useita viranomaisten väkivaltaisesti tukahduttamia mielenosoituksia monissa Albanian kaupungeissa, D. panee merkille, että näissä tähän mennessä järjestetyissä mielenosoituksissa on kuollut useita ihmisiä ja muutamia satoja on haavoittunut ja että useita opposition ja tiedotusvälineiden edustajia on pidätetty, E. painottaa, että Albaniassa jatkuva poliittinen ja taloudellinen epävakaus voi aiheuttaa vakavia seurauksia koko alueella, F. on huolestunut tiedoista, joiden mukaan näissä tapahtumissa ja laittomissa toimissa on ollut mukana kansainvälisiä rikosverkostoja; 1. Ilmaisee syvän huolensa Albanian vaikeista taloudellisista häiriöistä ja niistä vakavista seurauksista, joita tästä voi aiheutua maan taloudelliselle kehitykselle tulevaisuudessa; 2. Ilmaisee syvän huolensa myös siitä väkivaltaisesta tavasta, jolla hallituksen taloudellisen kriisin käsittelyä vastaan järjestetyt mielenosoitukset päättyivät, ja valittaa näiden mielenosoitusten ihmisuhreja ja useita satoja haavoittuneita; 3. Vaatii Albanian presidenttiä ja maan hallitusta lopettamaan opposition edustajien ahdistelu ja aloittamaan tosissaan mielekkäät neuvottelut opposition kanssa, jotta maan taloudellinen ja poliittinen epävakaus saataisiin loppumaan; 4. Pyytää Albanian hallitusta palauttamaan konkurssin tehneiden säästökassojen varat eniten kärsineille säästäjille tiedottaen samalla ihmisille näihin säästökassoihin liittyvistä vaaroista; 5. Vaatii Albanian hallitusta toimimaan nopeasti, jotta äskettäin nimitetyt tutkintavaliokunnat saisivat kansainvälisten rahoituselinten teknistä tukea; 6. Pyytää komissiota antamaan sen erilaisten ohjelmien perusteella teknistä tukea rahoitus- ja pankkialan uudistamista varten; 7. Kehottaa puhemiestään välittämään tämän päätöslauselman komissiolle, neuvostolle sekä Albanian hallitukselle ja parlamentille.